Адрадзіліся кінапаказы — з нашым фільмам “Белыя росы. Вяртанне”. Хаця, калі ўжо дэманстраваць дасягненні, дык трэба было звярнуцца да беларускай анімацыі. Да таго ж, сярод нядаўніх прэм’ер быў і цудоўны мультфільм “Марк Шагал. Пачатак”. Дзе, як не на радзіме мастака, яго паказваць? Тым больш, што “Славянскі базар…” у свой час зрабіў нямала для ўкаранення ў сусветнай свядомасці віцебскага паходжання творцы, бо аўра горада напоена вобразамі ягоных карцін. А на сёлетнім фестывалі шмат імпрэз, прысвечаных яго жыццю і творчасці. Сярод як ніколі багатай выставачнай праграмы ў мастацкім музеі разгорнецца выстава ягоных работ са збораў Пскоўскага дзяржаўнага аб’яднанага гісторыка-архітэктурнага і мастацкага музея-запаведніка. У праекце “Лялечны квартал” Маскоўскі тэатр “Адлюстраванне” пакажа “Дзіўны цырк Марка Шагала”. Традыцыйны праект “Фестываль без межаў” узбагаціцца праграмай “Прысвячэнне Шагалу” ізраільскага Тэатра балета Валерыя Панова, ураджэнца Віцебска. Дык мо стужку “пракруцяць” у рамках выставы ці перад спектаклямі?